Yhdistetyt asiat T-81/07, T-82/07 ja T-83/07

KG Holding ym.

vastaan

Euroopan yhteisöjen komissio

”Valtiontuet — Alankomaiden viranomaisten KG Holding NV:lle myöntämä rakenneuudistustuki — Päätös, jossa tuki todetaan yhteismarkkinoille soveltumattomaksi ja se määrätään takaisin perittäväksi — Kumoamiskanne — Osittainen tutkimatta jättäminen — Tuen periminen takaisin konkurssiin asetetuilta edunsaajayrityksiltä — Valtiontuesta vaikeuksissa olevien yritysten pelastamiseksi ja rakenneuudistukseksi annetut yhteisön suuntaviivat”

Yhteisöjen ensimmäisen oikeusasteen tuomioistuimen tuomio (kahdeksas jaosto) 1.7.2009 II ‐ 2415

Tuomion tiivistelmä

(EY 88 artiklan 2 kohta; neuvoston asetuksen N:o 659/1999 6 artikla)

Sellainen valtiontukia koskeva komission päätös on EY 253 artiklaan perustuvan perusteluvelvollisuuden mukainen, jossa esitetään riittävän selkeästi ne tosiseikat ja oikeudelliset seikat, joilla on keskeinen merkitys päätöksen systematiikassa, ja jolla annetaan perustelut, joiden pohjalta päätöksen adressaatit ja yhteisöjen tuomioistuimet voivat selvittää ne syyt, joiden vuoksi komissio katsoo, ettei voida pitää mahdottomana, että kyseinen toimi voi vääristää kilpailua ja vaikuttaa jäsenvaltioiden väliseen kauppaan. (ks. 66 ja 67 kohta)

Tuet, joiden tarkoituksena on vapauttaa yritys sellaisista menoista, joista se olisi normaalisti vastannut juoksevassa hallinnossaan tai tavanomaisessa toiminnassaan, lähtökohtaisesti vääristävät kilpailuolosuhteita. Näin on sellaisen vaikeuksissa olevalle yritykselle myönnetyn rakenneuudistustuen osalta, joka on johtanut lainan muuntamiseen omaksi pääomaksi. (ks. 75 kohta)

EY 88 artiklan soveltamista koskevan asetuksen N:o 659/1999 6 artiklan mukaan valtiontuen muodollista tutkintaa koskevan menettelyn aloittamisesta tehdyn päätöksen on mahdollistettava asianomaisten osapuolten tehokas osallistuminen muodolliseen menettelyyn, jonka aikana niillä on mahdollisuus esittää väitteensä perusteluineen. EY 88 artiklan 2 kohdassa määrätyn menettelyn tarkoituksena on ainoastaan velvoittaa komissio toimimaan siten, että kaikille niille henkilöille, joita asia mahdollisesti koskee, tiedotetaan asiasta ja annetaan tilaisuus esittää näkemyksensä. (ks. 117 kohta)

Yrityksen käsitteellä tarkoitetaan jokaista yksikköä, joka harjoittaa taloudellista toimintaa, riippumatta yksikön oikeudellisesta muodosta ja rahoitustavasta. Taloudellista toimintaa on kaikki toiminta, jossa tavaroita tai palveluja tarjotaan tietyillä markkinoilla. Tältä osin sellaisen yksikön on katsottava harjoittavan taloudellista toimintaa, jonka pääasiallisena toimintana on työnhakijoiden työllistämiseen, vammaisten työntekijöiden työelämään sijoittamiseen, sopivien työntekijöiden löytämiseen yrityksille avoimien työpaikkojen täyttämiseksi sekä yleiseen työnvälitystoimintaan liittyvien palvelujen suorittaminen. (ks. 178 ja 179 kohta)

Kun sääntöjenvastaista valtiontukea saanut yritys joutuu konkurssiin, aikaisempi tilanne voidaan palauttaa ennalleen ja sääntöjenvastaisesti suoritetuista tuista aiheutuva kilpailun vääristyminen on mahdollista poistaa lähtökohtaisesti siten, että selvitystilassa olevan yrityksen velkoihin kirjataan kyseisten tukien palauttamista koskeva velvoite. Pelkästään se, että yritys on joutunut konkurssiin, ei siis kyseenalaista tuen takaisinperimistä koskevaa periaatetta. Lisäksi silloin, kun komissio on tehnyt päätöksen, jolla tuki määrätään takaisin perittäväksi, kyseisen päätöksen täytäntöönpanossa mahdollisesti ilmenneet menettelylliset tai muut vaikeudet eivät myöskään voi vaikuttaa sen laillisuuteen. Jos vaikeuksia ilmenee, komission ja asianomaisen jäsenvaltion on sen jäsenvaltioiden ja yhteisön toimielinten välisiä vastavuoroisia velvollisuuksia lojaaliin yhteistyöhön koskevan säännön perusteella, joka on muun muassa EY 10 artiklan taustalla, oltava yhteistyössä vilpittömässä mielessä vaikeuksien voittamiseksi perustamissopimuksen määräyksiä ja muun muassa valtiontukisääntöjä noudattaen. (ks. 192, 193 ja 200 kohta)